
			1. Ros-anna muuttaa Helsinkiin

			Pieni tyttö seisoi ujona luokkahuoneen oven pielessä. Hänen poskensa olivat punehtuneet. Ainahan ne olivat punaiset, mutta nyt ne olivat saaneet lisäväriä, sillä häntä ujostutti kerta kaikkiaan kauheasti mennä uppo-outoon luokkaan. Hän värähti. Ajatuskin kynnyksen ylittämisestä tuntui pelottavalta.

			Hän oli Ros-anna. Anna sen takia, että hänen fammunsa nimi oli Anna, ja Ros, koska äidin toinen nimi oli Rosa.

			Hän oli soma pikkutyttö samalla tavalla kuin kaikki pienet tytöt. Toisella luokalla hän oli ollut vielä pienempi, mutta sitten yhtäkkiä viime kesänä hän oli alkanut kasvaa pituutta. Hän olisi kohta yhtä pitkä kuin äitinsä, joka oli kyllä aika lyhyt ihminen aikuiseksi. Ros-annasta oli hauska kasvaa, mutta huonoa oli se, että kaikki vaatteet kävivät liian pieniksi, kaikkein kauneimmatkin vaatteet, mutta sille ei mahtanut mitään.

			Ros-annalla oli paksu vaalea palmikko, joka ulottui melkein vyötärölle saakka. Milja Hopea, Ros-annan äiti, oli letittänyt tyttärensä hiukset ja sitaissut vaaleanpunaisella elefantilla koristetun kumilenkin saparon päähän.

			Ros-annan silmät olivat samaa sinistä väriä kuin hänen uutuudenkankeat farkkunsakin ja pusero oli täsmälleen muovielefantin sävyinen. Jalassa hänellä oli uudet lenkkarit, jotka jo lyhyellä koulumatkalla olivat kaivertaneet kipeän rakon oikean jalan pikkuvarpaaseen.

			Äiti oli sanonut, ettei heti kannata panna jalkaan uusia kenkiä, mutta Ros-anna oli kuitenkin halunnut ne, juuri sen takia, että ne olivat uudet, eikä hänellä ollut sen parempia kenkiä. Sandaaleita olisi voinut vielä käyttää, mutta ne olivat kuluneet koko kesän ahkerassa käytössä Ros-annan mielestä rumiksi. Keväiset kengät taas olivat käyneet liian pieniksi. Uudet lenkkarit olivat olleet ainoa mahdollisuus, ja nyt hän joutui kärsimään itsepäisyydestään.

			Kädessään Ros-anna roikotti vaaleanpunaista koulureppua, johon oli painettu valkoisia kissan kuvia. Repussa oli värikynälaatikko, muovinen kynäkotelo, siinä kaksi lyijykynää ja kumi, sekä tummansininen villatakki. Eihän sitä koskaan tietänyt, koska villatakkia tarvittiin. Syyskesän säät olivat niin arvaamattomat, sanoi äiti.

			Vasemman käden pikkusormessa hänellä oli hopeinen sormus, jota koristi punainen emalisydän. Sen hän oli saanut isältään. Ensin se oli ollut kyllin suuri etusormeen, sitten vuorotellen muihin, mutta nyt se ei enää sopinut kuin pikkulilliin. Kohta ei varmaan siihenkään.

			Ros-anna vilkaisi luokkahuoneeseen. Hän huokaisi. Taas uusi koulu, taas uudet luokkatoverit ja opettajat. Eniten häntä kuitenkin pelotti se, että tässä koulussa opetettiin osa asioista englannin kielellä. Miten hän siitä selviytyisi? Jos hän olisi itse saanut päättää, hän olisi mennyt tavalliseen kouluun, tavalliselle luokalle, mutta äidin mielestä oli hyvä oppia englantia jo lapsena. Äiti oli vakuuttanut, että kyllä hän pärjäisi, ja niin oli vakuuttanut koulun rehtorikin, joka oli kysynyt häneltä muutaman asian englanniksi. Onneksi Ros-anna oli osannut vastata. Onneksi hän oli käynyt englantilaisen esikoulun ja onneksi isä oli opettanut häntä, kun oli ehtinyt.

			Ros-annan olisi pitänyt tottua jo ajat sitten koulujen vaihtumiseen. Hän oli aloittamassa kolmannen luokan, ja tämä oli hänen kolmas koulunsa. Äiti kyllä lupasi, että täällä hän kävisikin koko alakoulun ajan, ja vasta yläkoulusta tulisi hänen neljäs koulunsa.

			Ensimmäisen luokan hän oli käynyt Kajaanissa. Se oli pieni, hauska pohjoisen kaupunki. Siellä Ros-anna oli saanut monta ystävää, mutta hänen paras ystävänsä oli ollut mustatukkainen Mirja-Liisa Manninen, jonka äiti oli oikea saamelainen. Mirja-Liisa ja Ros-anna olivat tehneet yhdessä monta hauskaa juttua. He olivat seikkailleet vanhan linnan raunioilla, vaikka molempien äidit sanoivat, ettei siellä saa kiipeillä. He olivat luistelleet ja hiihtäneet, käyneet Mirja-Liisan isän kanssa pilkillä.

			Ros-anna oli onnistunut kerran kiskomaan pienestä avannosta niin suuren ahvenen, ettei olisi uskonut sen avannon läpi mahtuvankaan.

			— Oletpa sinä oikea kalamies, Mirja-Liisan isä oli kehunut Ros-annaa.

			Mirja-Liisa tuli melkein koko kesälomaksi Ros-annan uuteen koulukaupunkiin, Poriin. Sinne Ros-annan isä muutti jo keväällä, ja Ros-anna sekä hänen äitinsä lähtivät hänen jäljessään heti, kun koulu päättyi.

			Porissa Ros-anna aloitti toisen luokan kesän jälkeen. Hän oli käynyt äitinsä kanssa tutustumassa uuteen kouluun jo kesäkuun alussa. Se oli suuri, vanha rakennus, jonka kivisten käytävien ja portaikon kuluneitten askelmien kaiku kuului Ros-annan korvissa vielä Helsingissäkin.

			Koulu oli ollut hiukan pelottava paikka, ja jotkut pojat väittivät, että siellä kummitteli. He kertoivat silmät säihkyen, että öisin koulun käytävillä kulki kuolleitten sotilaitten haamuja, ja päivisinkin, kun kuunteli oikein tarkkaan, saattoi kuulla ihan selvästi haavoittuneiden miesten voihkinaa. Koulu oli sodan aikana toiminut sairaalana, niin ettei ollut lainkaan vaikea uskoa sotilaiden vaikeroivan siellä vieläkin.

			Ros-anna ei itse kuitenkaan koskaan kuullut minkäänlaista voihketta. Eivätkä pojat liioin, vaikka he uskottelivat naamat vakavina kuulevansa ääniä, milloin halusivat. Eivät he mitään kuulleet, he halusivat vain pelotella uutta tyttöä.

			Porissa Mirja-Liisa ja Ros-anna olivat viettäneet hauskan kesän. He olivat uineet Kirjurissa ja maauimalassa, syöneet jäätelöä Kauppatorilla ja maleksineet pitkin katuja ja toreja. Kaikki oli tuntunut suurelta seikkailulta, koska kumpikaan tytöistä ei tuntenut kaupunkia entuudestaan.

			Ros-annan äiti oli antanut tyttöjen mukaan kartan ja merkinnyt siihen punaisella rastilla uuden kotitalon. Kartan avulla oli turvallisempaa liikkua, vaikka tyttöjen lukutaidossa ei vielä ollut hurraamista. Lukea he tietysti osasivat, mutta kartan lukeminen oli eri asia kuin kirjojen lukeminen. Kovasti piti miettiä, mihin suuntaan olisi lähdettävä ja mitä katuja pitkin kuljettava.

			Onneksi kaupunki ei ollut kovin suuri, vaikka se olikin Kajaania suurempi, eikä liikennekään ollut ihan mahdottoman vilkasta. Eniten siellä sai pelätä polkupyörällä hurjastelijoita, jotka viilettivät muista piittaamatta pitkin ja poikin katuja.

			Jazz-juhlien aikaan kaupunki muuttui kerrassaan. Sinne alkoi jo viikkoja ennen juhlia valua väkeä ja se täyttyi kirjavasta ihmismassasta niin, ettei Ros-anna sen enempää kuin Mirja-Liisakaan olleet moista ennen nähneet. Joka puolelta kuului musiikkia ja jazz-kadun ravintoloissa tarjottiin eksoottisia herkkuja. Tunnelma oli kuin etelän mailla, Ros-annan äiti sanoi.

			Sen kesän jälkeen Ros-anna ei ollut enää tavannut Mirja-Liisaa. Mirja-Liisa oli muuttanut Kajaanista Ruotsiin, mistä hänen isänsä oli saanut uuden työpaikan. Isän vaihtuvat työpaikat olivat Rosannankin muuttamisen syy. Niin asia tuntui olevan monen muunkin lapsen kohdalla.

			Kun Ros-annan äiti oli uskaltanut sanoa, että tytär kävisi tätä uutta koulua Helsingissä monta vuotta eteenpäin, Ros-anna ei ensin uskonut häntä. Hänestä tuntui, että asiaan kuului koulun vaihtuminen joka vuosi, mutta nyt perheen tilanne oli muutenkin muuttunut täysin uudenlaiseksi. Isä ja äiti olivat eronneet. Isä saisi muuttaa asuinpaikkojaan nyt yksin, äiti ja Ros-anna taas asettuisivat paikoilleen.

			Ros-annan äiti, Milja Hopea, oli kuvaamataidon opettaja ja taidemaalari. Hän oli tosin jättänyt opettajantyönsä, koska hän halusi käyttää kaiken aikansa maalaamiseen. Sen takia Ros-anna ja hänen äitinsä muuttivatkin Helsinkiin. Siellä oli Milja Hopean mielestä parhaat mahdollisuudet saada tauluja kaupaksi. Siellä oli myös paljon taidenäyttelyitä, joista oli helppo saada virikkeitä. Virikkeet olivat taitelijalle elinehto, Milja Hopea sanoi.

			Ros-annan isä oli paperikoneinsinööri. Hän meni sinne, missä paperikoneinsinööriä tarvittiin, ja nyt häntä tarvittiin Kiinassa. Se oli tosi kaukana, maapallon toisella puolella. Ros-anna oli yhdessä äidin kanssa etsinyt kartasta sen pienen pisteen, kaupungin, minne isä oli lähtenyt asentamaan uutta paperikonetta. Tai oikeastaan kone oli vanha. Se oli purettu yhdestä suomalaisesta paperitehtaasta, jossa sitä ei enää tarvittu, kun koko tehdas oli lakkautettu. Monta ihmistä oli jäänyt työttömäksi, mutta onneksi edes koneet saatiin myytyä. Isä oli lähtenyt pystyttämään purettua, suureen laivaan lastattua paperikonetta uuteen paikkaan ja näyttämään kiinalaisille, miten se toimii. Hän viettäisi Kiinassa useita vuosia ennen kuin pääsisi palaamaan takaisin Suomeen.

			Ros-annan äiti oli tietänyt jo kauan, että sellainen matka odotti isää, eikä hän halunnut missään tapauksessa lähteä niin pitkälle. Hänen työnsä oli kotimaassa. Hän sanoi, ettei Ros-annaa voinut raahata maapallon toiselle puolelle, kun häneltä oli koulu kesken. Niin Ros-annan vanhemmat olivat päättäneet erota.

			Isän ja äidin ero oli Ros-annan mielestä ollut kummallinen juttu. Hänen vanhempansa eivät olleet koskaan riidelleet. Kun muut lapset olivat kertoneet vanhempiensa eroista, he olivat melkein aina sanoneet, että oli hyvä, kun erosivat.

			— Semmoista riitelyä ei kukaan olisi kestänyt kauempaa, he sanoivat.

			Monet vanhemmat olivat eronkin jälkeen jatkaneet riitelyään. He olivat riidelleet tavaroistaan ja lapsistaan.

			Se oli varmasti kauheaa. Ros-anna ei koskaan ollut huomannut, että hänen vanhempansa olisivat oikeasti riidelleet, mutta se johtui ehkä vain siitä, että isä oli paljon poissa kotoa. Sanomista heillä oli toisilleen tietysti ollut silloin tällöin, muttei se ollut vaarallista. Sitä paitsi oli Ros-annallakin sanomista toisinaan, kenelläpä ei olisi.

			Isällä oli tärkeä työnsä, ja vapaa-aikoinaan hän kävi keilaamassa. Se vei paljon aikaa, koska hän kuului joukkueeseen, joka kilpaili ympäri Suomea ja kävi joskus ulkomaillakin. Isä oli jäänyt Ros-annalle aika vieraaksi, eikä Ros-anna oikein osannut kaivata häntä. Hän ajatteli vain, että olisi hauska käydä samaa koulua monta vuotta. Ettei tarvitsisi aina vaihtaa paikkakuntaa ja joutua tutustumaan kaikenlaiseen uuteen. Uusiin sääntöihin, uusiin opettajiin, uusiin oppilaisiin, uuteen rakennukseen, aivan kaikkeen.

			Äiti kertoi pian eron jälkeen, että isä oli mennyt uudestaan naimisiin. Ros-anna oli käynyt katsomassakin isän uutta kotia ja vaimoa, Markettaa, joka vaikutti ihan mukavalta ihmiseltä. Ros-annaa ei yhtään harmittanut, koska hänen äitiäänkään ei harmittanut. Ei häntä harmittanut edes se, että isä sai pian uuden perheen, kun kaksoset syntyivät. Heitä Rosanna olisi nähnyt mielellään useamminkin, mutta se ei ollut mahdollista ainakaan nyt, kun isä oli vienyt koko uuden perheensä mukanaan Kiinaan, vaikka kaikki varoittivat lähtemästä niin pikkuisten lasten kanssa niin kauas.

			Ros-anna päätti, ettei hän voi koko päivää seisoa koulun käytävässä. Hän kokosi rohkeutensa ja astui luokkahuoneeseen. Yleensä hän ei ollut ollenkaan ujo, päinvastoin. Hän esiintyi mielellään kaikissa juhlissa. Hän lausui runoja ja näytteli peikkoa tai enkeliä, kumpaa nyt sitten tarvittiinkaan. Hän soitti hiukan pientä haitaria, jonka isä oli joskus tuonut Venäjältä. Isä sanoi sitä sirmakaksi, ja niin sanoi Ros-annakin. Hän lauloi myös aika kauniisti ja melkein nuotilleen. Hän oli päättänyt jo ennen kuin meni kouluunkaan, että hänestä tulisi aikuisena näyttelijä.

			Mutta nyt hän oli ujo. Äiti oli sanonut, ettei ole häpeä olla ujo. Aikuisetkin ovat ujoja, kun menevät outoon paikkaan, äiti oli väittänyt, muttei Rosanna ollut koskaan huomannut merkkejä sellaisesta.

			Luokassa oli kova meteli. Kaikilla lapsilla oli kesäloman jälkeen paljon kerrottavaa toisilleen, ja he puhuivat yhtä aikaa. Kukaan ei huomannut uutta tyttöä, joka katseli varovaisena, mihin voisi istuutua. Opettaja kirjoitti taululle jotakin. Siinä oli varmaankin seuraavan päivän ohjelma. Tämä päivä olisi lyhyt, vain aamupäivän pituinen. Ruokaa kuitenkin saataisiin, ja se oli monen mielestä tärkeä juttu.

			Opettaja kääntyi luokkaan päin ja huomasi samalla oven suussa seisovan Ros-annan.

			— Kas, meillä onkin täällä uusi oppilas, hän sanoi kovalla opettajanäänellä.

			Kaikki hiljenivät ja alkoivat tarkastella Rosannaa, joka tuli vielä entistäkin punaisemmaksi ja oli valmis karkaamaan tiehensä siitä paikasta.

			— Meidän luokkaan on tullut keitetty rapu, joku kuiskasi suureen ääneen. Kaikki muut nauroivat, kunnes opettaja käski heidän olla hiljaa.

			Näin kamalaa Ros-anna ei ollut vielä koskaan kokenutkaan. Kajaanissa kaikki olivat istuneet hiljaa pulpeteissaan ja kuunnelleet tarkasti, mitä opettaja puhui. Siellä Ros-annalle oli heti järjestynyt paikka. Mutta he kaikki olivatkin olleet silloin ekaluokkalaisia, kaikki yhtä ujoja ja vähän säikähtäneitä.

			Porissa oli ollut meluisampaa, mutta opettajan ei ollut tarvinnut kuin vilkaista oppilaitaan, niin nämä olivat istuutuneet paikoilleen ja huutaneet yhteen ääneen opettajan kehotuksen mukaan:

			— Tervetuloa, Ros-anna!

			Pulpetinkin hän oli saanut ikkunan vierestä. Maisema tosin ei ollut kovin viehättävä. Vain vastapäisen koulun keltainen seinä näkyi, mutta sen ikkunoista vilahteli silloin tällöin vanhempia koululaisia. Siinä toimi yläkoulu ja lukio, ja oppilaat olivat Rosannan mielestä jo ihan aikuisia.

			— Ros-anna on tullut Porista meidän kouluumme. Toivon teidän kaikkien olevan hänelle hyvin ystävällisiä ja opastavan häntä. Meidän koulumme on aika sokkeloinen rakennus, niin kuin varmaan lähes kaikki koulut, kun oppilaiden lisääntyessä on jouduttu rakentamaan siipi sinne, toinen tänne, mutta kyllä täällä oppii kulkemaan. Sinä voit mennä istumaan tuonne toiseen riviin Millan ja Jannen väliin, opettaja sanoi.

			Janne irvisteli pahan näköisenä, mutta Millaksi kutsuttu tyttö teki nopeasti tilaa vierelleen. Pulpetit oli sijoitettu kahdeksi kaareksi luokkahuoneen sivuille niin, että eteen jäi laaja tyhjä tila pulpettien ja opettajan pöydän väliin. Ros-anna ei ollut ennen nähnyt sellaista, mutta hänestä oli mukavaa, ettei kukaan istunut hänen takanaan ja vedellyt hänen palmikostaan.

			— Te kaikki olette tuttuja toisillenne, mutta koska Ros-anna on vieras, te voittekin ihan ensimmäiseksi esitellä itsenne. Jokainen nousee seisomaan vuorollaan ja sanoo nimensä. Ros-anna ei tietenkään opi muistamaan niitä heti, mutta on kohteliasta esitellä itsensä. Minä olen opettaja Saara Sundström. Nyt on sinun vuorosi, Aaro.

			Vuorotellen kaikki sanoivat nimensä. Ros-annan mieleen ei jäänyt kuitenkaan kuin Janne, Milla ja pieni tummatukkainen Fatma, joka kuiskasi nimensä niin hiljaa, ettei hänen ääntään juuri kuulunut.

			— Meistä tulee varmasti hyvät ystävät, Milla supatti Ros-annan korvaan. Hänen ruskeat kiharansa kutittivat Ros-annan poskea. — Missä sä asut?

			— Mannerheimintiellä, lähellä Stadionia.

			— Hauskaa! Mä asun Urheilukadulla, vielä lähempänä Stadionia! Me voidaan kulkea koulumatkat yhdessä. Oletko asunut täällä jo kauan?

			— En. Me muutettiin vasta kaksi viikkoa sitten. Enkä mä tunne paikkoja vielä ollenkaan. Enkä mä ole tottunut vielä tähän kaikkeen, meluun ja liikenteeseen. Me asuttiin omakotitalossa ennen.

			Ensimmäisen koulupäivän jälkeen Ros-anna ja Milla sopivat, että seuraavana aamuna he tapaavat toisensa Mannerheimintien ja Sibeliuksenkadun kulmassa ja menevät yhtä matkaa kouluun. Se oli Ros-annasta hyvä ajatus, sillä häntä pelotti ylittää Mannerheimintie yksin, koska siinä oli niin vilkas liikenne, ettei hän ollut semmoista ennen nähnyt.

			Raitiovaunut kolistelivat edestakaisin, henkilöautot ja bussit suhahtelivat omilla kaistoillaan ja polkupyöriä suihki jalankulkijoiden joukossa. Liikenne oli niin hurjaa, että mielellään hän kulkisi koulumatkat Millan kanssa.

			Kotona Ros-annalla oli paljon kerrottavaa äidilleen. Opettaja vaikutti hänestä mukavalta ja oli hyvin ystävällinen Ros-annaa kohtaan. Samoin luokkatoverit, vaikka oli siellä pari poikaa, joista hän ei oikein pitänyt.

			— Mutta onneksi siellä on Milla. Hänestä tulee minun paras ystäväni. Hän asuu Urheilukadulla, ihan lähellä, ja hänen perheessään on neljä lasta, hän on minua vähän lyhkäisempi, ja ajattele, hänellä on melkein mustat silmät! Ros-anna selosti niin innoissaan, että Milja Hopean piti sanoa hänelle, että muista nyt hengittää välillä.

			— Eniten minua pelottaa se englanti. Minusta tuntui, että ne kaikki puhuvat sitä jo ihan sujuvasti. Minä en osaa mitään, Ros-anna murehti.

			— Ros-kulta, älä välitä, kyllä sinä opit, Milja Hopea lohdutti. — Sinä olet niin vikkelä oppimaan kaikenlaista. Jouluna puhut varmaan jo yhtä hyvin kuin toisetkin.

			Helsinki oli Ros-annalle outo, liian suuri kaupunki, ja Mannerheimintie niin pitkä, ettei sen päätä näkynyt. Mutta tietysti sen pitikin olla pitkä, olihan Milja Hopea sanonut, että Mannerheim itsekin oli pitkä. Kun Ros-anna oli ihmetellyt, kuka semmoinen Mannerheim oli, äiti oli vastannut ajatukset jossain kaukana, että sotasankari ja entinen presidentti.

			Vähitellen Ros-anna tottui Mannerheimintien meluun, raitiovaunujen kirskuntaan ja ambulanssien ulinaan. Lähellä oli suuri sairaala, joten ambulansseja kulki lähes yhtenään Ros-annan kodin ohitse. Ros-anna tottui hissiinkin, joka aluksi tuntui kovin pelottavalta. Siinä oli vanhanaikainen ristikkoveräjä ja vielä ovikin. Siitä ei varmasti pääsisi putoamaan syvään hissikuiluun, mutta vanha se oli. Äiti luki hissin seinään kiinnitetystä laatasta, että se oli valmistunut jo vuonna 1926. Kauan ennen kuin äiti taikka isoäitikään oli syntynyt. Talo oli varmasti yhtä vanha, Ros-anna tuumi.

			Vaikka hissi oli pelottava, Ros-anna oli silti tyytyväinen, että hänen uusi kotinsa oli talon viidennessä kerroksessa. Sinne liikenteen äänet kuuluivat epämääräisenä huminana eivätkä häirinneet kovin paljon. Ja onneksi Ros-annan oma huone oli sisäpihalle päin. Se oli muuten rauhallinen, mutta roskakuskit järjestivät melkoista meteliä kuskatessaan roskalaatikoita autoihinsa. Kaikki äänet kertautuivat kerrostalojen seinistä.

			Roskalaatikoita olikin paljon. Oli sekajätettä, oli biojätettä, oli jätepaperia, ja jokaista lajia oli monta, koska taloyhtiö oli suuri. Siinä oli monta kymmentä asuntoa, ja naapuriyhtiön roskalaatikoiden tyhjennys kuului melkein yhtä hyvin Ros-annan korviin kuin omankin talon. Onneksi roskakuskit kävivät usein päivällä, kun Ros-anna oli koulussa.

			Roskien lajitteleminenkin oli outoa, mutta siihen tottui. Omakotitaloissa ei tarvinnut lajitella lainkaan, jos ei halunnut, mutta oli Ros-annankin kotona aina ollut vähintään paperinkeräyslaatikko. Ja tyhjät pullot oli aina viety pullonpalautukseen.

			Ros-annan äiti oli hyvin tyytyväinen asuntoon. Hänen oma huoneensa sijaitsi valaistuksen kannalta mukavasti pohjoisen puolella. Valaistus oli Milja Hopealle hyvin tärkeä asia, mutta hän murehti, että valoisa aika on Suomessa kovin lyhyt.

			Väreistä ei tule koskaan oikeanlaisia, jos ne pitää maalata sähkövalossa, hän mutkutti usein. Mutta sen takia hän oli oikein tyytyväinen, että sai kaikessa rauhassa levittää pensseleitään ja keskeneräisiä taulunpohjiaan ympäri asuntoa kenenkään valittamatta.

			Vaikka Ros-annan vanhemmat eivät koskaan riidelleet, heillä oli ollut jatkuvaa kinaa Milja Hopean maalaustarvikkeista ja tärpätin hajusta. Isä ei voinut sietää hajua, ja häntä harmitti, kun vastamaalattuja taulunpohjia lojui tiskipöydällä ja olohuoneen sohvalla ja missä milloinkin.

			Ros-annaa semmoinen ei harmittanut, kunhan äiti ei tuonut niitä hänen huoneeseensa. Tärpätin hajuun hän oli tottunut pienestä pitäen. Milja Hopea väitti, että se pitää nuhan ja flunssan loitolla. Ehkä hän olikin oikeassa, ainakin Ros-anna oli hyvin terve tyttö silloinkin, kun luokkatoverit kaatuivat sänkyihinsä nuhakuumeen kourissa.

		

	
		
			2. Ros-anna tottuu uuteen kouluun

			Kesä muuttui syksyksi kuin huomaamatta. Ensimmäiseksi sen huomasi siitä, että Milja Hopea komensi Ros-annaa laittamaan saappaat jalkaan. Ulkona oli oikea rankkasade. Se oli alkanut jo yöllä, ja kadut olivat täynnä lätäköitä ja katuojat tulvivat.

			Ros-annaa saappaat harmittivat. Vaikka ne olivat ihan uudet ja niissä oli kauniita kukkasia punaisella pohjalla, ne näyttivät kovin lapsellisilta. Eivät kolmasluokkalaiset käytä niin lapsellisen näköisiä saappaita, hän purnasi, mutta Milja Hopea sanoi tiukasti, että tänään on saapaspäivä.

			— Koulussa ne tietysti riisutaan ja kuljetaan sukkasillaan, mutta kaduilla ei tänään voi lenkkareissa kulkea. Säätiedotuksessa sanottiin, että sade jatkuu koko päivän ja vielä huomisenkin.

			Kyllä Ros-anna ymmärsi, että äiti oli oikeassa. Silti häntä harmitti. Vain kurahousuikäiset käyttivät saappaita, eivät Ros-annan kaltaiset nuoret neidit. Koulussa hän sai kuitenkin huomata, että monen luokkatoverin äidit olivat olleet yhtä tarmokkaita kuin Milja Hopeakin. Millalla oli saappaat, ja Jannekin tepasteli kuin isäntämies omissa Star Trek -kuvioisissaan. Niissä välähtelivät siniset salamat, ja hopeanväriset robotit hyökkäilivät uhkaavina saappaanvarsissa.

			Millan saappaissa oli keltaisia kukkia. Ros-annan mielestä ne sopivat hyvin piristämään pilvistä päivää, eivätkä hänen omatkaan saappaansa enää vaikuttaneet lapsellisilta, sillä melkein kaikkien tyttöjen saappaissa koreilivat monenkirjavat kesäkukat.

			Fatmallakin oli saappaat, mutta ne eivät näkyneet, sillä Fatma käytti joka päivä, arkenakin, pitkää hametta.

			Opettaja käski kaikkia riisumaan saappaat eteiseen, koska ne olivat hänen mielestään epämukavat ja hiostivat sisätiloissa. Sadesäällä sai välitunnit viettää koulun käytävillä, mutta kun tuli kotiinlähdön aika, Millan saappaita ei löytynytkään. Millalta tuli itku. Opettaja yritti auttaa löytämään jalkineet. Hän kulki yhdessä Millan kanssa kaikki käytävät, mutta saappaat olivat kadonneet kerrassaan. Niitä ei ollut missään.

			— Joku on ottanut ne, Ros-anna ehdotti varovaisesti.

			— Ei kai tähän voi muutakaan syytä olla, opettaja myönsi.

			— Äiti on kamalan vihainen, Milla nyyhkytti. — Ja miten minä nyt pääsen kotiin.

			— Saat lainata minun toisen saappaani. Hypellään yhdellä jalalla, Ros-anna ehdotti, mutta opettaja sanoi, ettei se käynyt päinsä. Hän kyllä veisi Millan omalla autollaan. Matkakaan ei ollut pitkä.

			— Asia täytyy selvittää huomenna, hän sanoi. — Eihän sellainen käy päinsä, että lasten vaatteita alkaa kadota kesken koulupäivän.

			Seuraavana aamuna rehtori tuli luokkaan opettajan kanssa. Hän vaikutti hyvin ankaralta. Millalle hän sanoi, että koulu kyllä korvaa saappaat, mutta asia täytyy silti selvittää. Hän katsoi oppilaita äreästi ja kysyi, tietääkö kukaan Millan saappaista mitään. Kukaan ei tietänyt. Kukaan oman luokan oppilaista saapasvaras ei voinut olla, koska he kaikki olivat päässeet luokasta yhtä aikaa. Sen täytyi olla joltakin toiselta luokalta.

			Välitunnin jälkeen rehtori kuulutti keskusradiosta saappaiden katoamisesta ja pyysi jokaista, jolla oli asiasta vähänkin tietoa, kertomaan siitä omalle opettajalleen. Sitten hän selitti, minkä näköiset ja kokoiset Millan saappaat olivat, ja lupasi, että jos niiden ottaja ilmoittautuu heti paikalla, häntä ei rangaista. Tärkeintä oli saada saappaat oikealle omistajalleen.

			Kukaan ei kuitenkaan ilmoittautunut varkaaksi, eikä kenelläkään ollut saappaita jalassaan sinä päivänä, koska oli kaunista ja aurinkoista, vaikka säätiedotus oli ennustanut muuta. Kaikki oppilaat kuitenkin tuijottivat välitunnilla toistensa jalkoihin siltä varalta, että Millan saappaat sittenkin olisivat jonkun jalassa, mutta ei niitä löytynyt.

			Saapasasia oli jo lähes unohtunut seuraavaan sadeilmaan mennessä.

			Milla oli saanut uudet, kauniinväriset kumisaappaat. Ne olivat punaiset ja niitä koristivat suuret sinertävät unikonkukat. Hän ei enää kaivannut vanhoja saappaitaan, mutta sitten hän näki ne pienen tokaluokkalaisen Annelin jalassa. Hän meni kysymään, mistä Anneli oli saanut sellaiset saappaat. Anneli ei osannut vastata hänelle, vaan kiemurteli posket punaisina yrittäen keksiä edes jotakin sanottavaa. Lopulta hän kakisteli:

			— Kun mun kengät oli ihan märät, eikä mulla ollu saappaita ja sato niin kamalasti. Mä vaan otin ne, kun ne oli niin kauniitki.

			— Etkö ajatellut lainkaan, että minä joudun menemään kotiin sukkasillani?

			— Mutta sulla oli vielä tunti. Mä pääsin kotiin ennen sua. Sä jäit vielä kouluun.

			— Loppuihan se minunkin koulupäiväni. Etkö ajatellut sitä? Milla kysyi niin ankarasti kuin osasi. Melkein kuin opettaja.

			— E-en mä.... Mun sukkanikin oli ihan märät, Anneli sanoi ääni vavisten.

			— Nyt meidän täytyy mennä opettajan luo selvittämään tämä asia. Tule! Milla tarttui Annelin käteen ja talutti hänet opettajan puheille.

			Anneli asteli vastahakoisesti hänen perässään. Tuntui kuin varastetut saappaat olisivat halunneet johdattaa hänet vikkelästi jonnekin pois. Milla ymmärsi, ettei ollut hauskaa mennä tunnustamaan opettajalle ottaneensa omin luvin toisen lapsen saappaat.

			Annelin äiti kutsuttiin kouluun, ja kaikille oppilaille pidettiin sekä keskusradion kautta että luokassa omien opettajien voimalla ankaraa puhuttelua toisen omaisuuden kunnioittamisesta ja varastelun kitkemisestä heti alkuunsa.

			— Meidän koulussa ei ole semmoinen ollut tapana eikä tule olemaankaan, rehtori jylisi niin, että kaikkien luokkahuoneitten ja koulun käytävien seinät kajahtelivat. — Niin lapsellisia emme enää ole, että emme ymmärtäisi toisen omaisuuden ottamisen olevan väärin.

			Lapsellisen ajattelemattomuuden tiliin Annelin saapasvarkaus pantiin, mutta silti ainakin Millan äiti kyseli, eikö Annelin äiti ollut ihmetellyt, mistä tytär oli saanut uudet saappaansa, joiden varren sisäpuolella oli mustalla tussilla kirjoitetut Millan nimikirjaimet. Anneli puolestaan sanoi Millalle, ettei heidän äiti huomaa koskaan mitään eikä välitä mistään.

			Milla ajatteli, että se on vielä pahempi asia kuin se, että hänen äitinsä huomasi kaiken ja välitti pienimmistäkin asioista.

		

	
		
			3. Milja Hopea saa apurahan

			Syksy eteni. Ros-annan ikkunan alla olevan lehmuksen lehdet muuttuivat keltaisiksi, sitten niihin tuli ruskeita laikkuja, lopulta ne mustuivat ja putosivat märälle asfaltille. Luonto asettui odottamaan talven tuloa ja koululaiset syyslomaansa.

			Milja Hopea maalasi taulujaan ja suri valon katoamista. Hän valitti Ros-annalle usein, että nyt pitäisi päästä jonnekin, missä olisi tarpeeksi paljon valoa, mutta ei hän voinut lähteä ja jättää Ros-annaa yksin. Eikä hänellä ollut ylimääräistä rahaakaan lähtemiseen. Taulut kävivät huonosti kaupaksi, koska taas oli lama-aika ja monet olivat työttömiä. Vielä edellisenä kesänä kaikki oli näyttänyt hyvältä. Silloin Milja Hopea oli uskaltanut jättää työnsä koulussa. Mutta nyt ihmiset joutuvatkin tinkimään kaikesta turhasta, ja taulut nyt ainakin ovat monen mielestä turhia, Milja Hopea valitti tyttärelleen.

			— Kukaan ei osta niitä nyt, Milja Hopea murehti.

			Eräänä iltana Ros-anna huomasi ihmeekseen, että Milja Hopea istui keittiön pöydän ääressä kirjoittamassa. Kirjoittava äiti oli outo ilmestys. Yleensä Ros-anna näki äitinsä sivellin taikka palettiveitsi kädessään. Tavallinen, vihreävartinen kuivamustekynä ei oikein sopinut hänelle.

			Hänen sinisankaiset silmälasinsa olivat paperinipun vieressä pöydällä. Hänellä oli tapana ottaa silmälasit nenältään, kun hän teki jotain tarkkaa työtä. Hän ei tarvinnut niitä kuin kauas katsoessaan. Nyt hän teki ilmeisesti erittäin tarkkaa ja vaativaa työtä.

			— Mitä sinä kirjoitat? Ros-anna kysyi.

			— Päätin hakea apurahaa. Milja Hopea tuiskautti tukan silmiltään.

			— Apuraha? Mikä semmoinen on?

			— Taiteilijoille annetaan toisinaan avustusta, että he voisivat tehdä työtään ilman rahahuolia, Milja Hopea sanoi hajamielisesti. Hän yritti keksiä apurahan jakajia varten hyviä syitä siihen, miksi juuri hänelle piti myöntää apuraha.

			— Onko sinulla rahahuolia? Ros-anna huolestui. Hän ei ollut huomannut sellaista, vaikka äiti aina laskikin rahansa tarkkaan ennen kuin osti Ros-annalle vaatteita taikka itselleen lisää maalaustarvikkeita. Vaatteita sai edullisesti kirpputoreilta, mutta kalliit maalaustarvikkeet täytyi ostaa kaupasta. Joskus Milja Hopea riemukseen löysi puolitäysiä öljyväripötkylöitä kirpparilta, mutta se oli harvinaista.

			— Rahahuolia? Ei suurempia kuin yleensäkään, mutta nyt tuntuu siltä, etten pysty tekemään yhtään mitään, jos en pian pääse valoisampaan paikkaan, Milja Hopea sanoi ja järsi kynäänsä.

			— Haluatko sinä lähteä? Ja jättää minut tänne? Ros-annan alahuuli vavahteli.

			Kun he olivat muuttaneet Helsinkiin, hän oli kuvitellut, että tämä olisi nyt heidän lopullinen asuinpaikkansa ja kotinsa. Hän oli luullut, ettei äitikään olisi halunnut muuttaa enää minnekään. Mutta hän oli ollut väärässä. Äiti oli taas lähdössä. Siis jos vain saisi rahaa.

			— Voi, voi, ei apurahan saaminen ole lainkaan varmaa. Niin monet anovat sitä, eivätkä läheskään kaikki voi saada. Niin että älä nyt ainakaan vielä olematonta rahaa sure.

			Ros-anna ei kuitenkaan voinut olla huolestumatta. Mitä hän tekisi, jos Milja Hopea kaikista epäilyksistään huolimatta saisi apurahan ja lähtisi jonnekin, missä varmasti on oikeanlaista valoa. Ros-anna ymmärsi hyvin, ettei niin hämärässä kuin syksyisessä Suomessa voinut mitenkään nähdä värejä kunnolla, ei vaikka olisi kuinka kirkkaat lamput. Syksyllä kaikki näytti harmaalta hänenkin mielestään, vaikkei hän ollutkaan taidemaalari.

			Ros-anna oli monta kertaa nähnyt ja kuullutkin äitinsä tuskan ja hermostumisen, kun sähkövalossa maalattujen taulujen värit näyttivät ihan erilaisilta auringon hiukankin valaistessa niitä. Ei hän ihmetellyt ollenkaan, että Milja Hopea masentui niin usein syksyn mittaan. Onneksi hänen masennuksensa ei koskaan kestänyt pitkään.

			Sitten tuli se päivä, jolloin Milja Hopea sai kirjeen. Ros-anna oli ehtinyt koulusta kotiin, kun postiluukku kolahti ja iso kirje leijui muun postin mukana eteisen lattialle. Ros-anna arvasi heti, että siinä se oli. Se mitä Milja Hopea oli odottanut jo monta päivää. Ros-annan teki mieli avata kirje ja heittää se roskikseen, jos siinä sanottaisiin, että äiti saa apurahansa. Hän ei kuitenkaan avannut kuorta. Hän tiesi, ettei toisten ihmisten postia saanut lukea. Hänen täytyi kestää, kunnes äiti tulisi kotiin.

			Ros-anna alkoi odottaa äitiä. Hän meni seisomaan kadun puoleisen ikkunan viereen ja rutisteli kädessään olevaa suurikokoista kirjettä rystyset valkoisina. Hän oli vihainen kirjeelle, oikein tulipalokiukkuinen, vaikka turha sille oli kiukutella. Ei se ollut syypää mihinkään. Mutta Milja Hopea oli syyllinen. Juuri niin!

			Ros-anna tuijotti äkäisenä alas kadulle. Marraskuun lopulla satanut lumi oli paakkuuntunut keskelle tietä ja jäätynyt railoiksi. Jalankulkijat liukastelivat hassun näköisinä ylittäessään katuja, ja autot jarruttelivat luiskahdellen väärille kaistoille. Ihmisillä näytti olevan kova kiire jonnekin, vaikka sellaisella kelillä olisi pitänyt hidastaa vauhtia. Lopulta Ros-anna näki, kuinka postilaatikon värinen kuplavolkkari rämisteli pitkin möykkyistä katua. Kaikki muut ajoivat hitaasti ja varovaisesti, mutta liukkaus ei haitannut kuplavolkkarin kiireistä kuljettajaa. Ei häntä haitannut myöskään kaarevan nokkapellin kamala kolina. Se ei ollut mennyt pitkiin aikoihin kunnolla kiinni, mutta Milja Hopea oli tottunut sen meteliin.

			Ros-anna oli yksin kotona, ja juuri sen takia autoilijalla oli kova kiire. Ja senkin takia, että tänään posti olisi varmasti tuonut kirjeen, jota hän oli kärsimättömänä odottanut viikkoja.

			Milja Hopeaa oli ruvennut harmittamaan ainainen rahapulansa. Olisi kannattanut pysyä opettajana, silloin olisi saanut rahaa joka kuukausi. Mikä hänet oli pannut lopettamaan työnsä? Taulujen maalaamisesta ei paljon rahaa saanut, ei edes riittävästi. Milja Hopean tulot olivat pienentyneet niin paljon, että hän olisi pian kokonaan riippuvainen apurahoista. Häntä jännitti kovasti, oliko onni potkaissut tällä kertaa. Hän oli jäänyt jo monta kertaa ilman minkäänlaista stipendiä.

			Nyt hän oli suunnitellut, mitä kaikkea tekisi tulevilla rahoillaan. Hän ostaisi kunnon värejä ja uuden talvitakin. Hän ostaisi Ros-annalle hyvät, lämpimät kengät ja ennen kaikkea: hän lähtisi Italiaan!

			Hän matkustaisi sinne puoleksi vuodeksi maalaamaan uusimpia ideoitaan kuviksi. Vain Välimeren rannoilla oli oikeanlainen valaistus. Siellä hän saisi tauluihin paljon heleämmät ja kirkkaammat värit kuin pimeässä Suomessa. Siellä kaikki suuretkin mestarit olivat käyneet maalaamassa upeita töitään.

			Milja Hopea tuijotti katua tiukasti suurten sinisankaisten silmälasiensa läpi. Hän oli käynyt ostamassa öljyvärejä. Ne loppuivat yhtenään. Hänen mielessään oli jo monta kertaa ollut ajatus öljyn vaihtamisesta vesiliukoisiin. Kun joutui maalaamaan pienessä asunnossa, alituinen tärpätin ja vernissan haju kävi helposti hermoille ja etenkin talvella, kun ikkunoita ei voinut pitää auki tarpeeksi paljon. Öljy oli kuitenkin turvallista. Työ ei mennyt heti piloille, jos tuli vedetyksi vääränlainen viiva. Virheen päälle saattoi lisätä väriä vaikka kuinka monta kertaa ja korjata epäonnistuneet kohdat. Tai sitten voi maalata käytetylle kankaalle kokonaan uuden kuvan.

			Italiassa öljyvärit olisivat varmasti paljon halvempia kuin Suomessa, Milja pohti. Hänellä ei ollut yhtään ylimääräistä rahaa tuhlattavaksi. Värejä hän tietenkin tarvitsi koko ajan. Ja kangasta ja puukehyksiä ja siveltimiä ja kiiloja. Paljon kaikenlaista tarvittiin ennen kuin oli mahdollista edes aloittaa taulun tekeminen. Ja valoa tietysti, mutta sitä ei ollut ostettavissa marraskuisessa Suomessa.

			Milja Hopea tuiskaisi mustat hiuksensa silmiltä. Ne eivät pysyneet millään konstilla kirjavan pipon alla. Ne olisi tietysti tarvinnut leikata, mutta Miljasta tuntui, että hän menettäisi osan itseään, jos leikkauttaisi ne. Hän tunsi olevansa kuin Raamatun kertomuksen Simpson, jonka voima oli komeissa hiuksissa. Milja Hopea ei Simpsonin tapaan uskaltanut leikata hiuksiaan, vaan antoi niiden kasvaa valtoimenaan. Ros-annan käteen hän työnsi sakset, kun tukka alkoi häiritä työskentelyä, ja komensi tyttöä katkomaan silmiltä muutaman kiusallisimman haivenen. Ros-anna hänelle huomautti aina myös siitä, milloin hänen piti mennä kampaajalle ja värjäyttää tukkansa. Hiusjuurissa näkyi liian nopeasti alkuperäinen vaaleanruskea väri.

			Milja Hopea oli antanut värjätä hiuksensa, koska hänestä oli aina tuntunut, että hän sisimmässään oli mustatukkainen eikä vaalea. Ros-anna olisi myös halunnut värjätä tukkansa mustaksi, koska äidilläkin oli, mutta Milja oli sanonut, ettei sen aika ollut ainakaan vielä. Tyttöhän oli vasta kolmasluokkalainen.

			— Täytyy ensin katsoa, oletko sinä vaaleatukkaisten sukua. Jos olet, niin silloin ei sovi värjätä tukkaa, eikä ainakaan mustaksi. Päätetään myöhemmin, kun tiedetään varmasti, hän sanoi Ros-annalle.

			Ros-anna oli tyytynyt siihen ja sanonut, ettei kyllä kenelläkään heidän luokasta ollut vielä hiusväriä.

			Miljan oli tehnyt mieli sanoa, ettei aina ole oikein ja hyväksi, jos tekee kaiken samalla tavalla kuin toisetkin, mutta hän ei sanonut, koska tässä tapauksessa oli oikein ja hyväksi tehdä niin kuin toisetkin.

			— Vihdoinkin perillä, Milja Hopea huokaisi ja jarrutti kiivaasti. Silti auto liukui eteenpäin uhkaavasti kohti lehmusta. — Huhhuh, osuipa melkein.

			Hän pysäköi autonsa jalkakäytävälle kahden suuren lehmuksen väliin. Hän tiesi hyvin, ettei siihen olisi saanut pysäköidä, mutta lähistöllä ei ollut muutakaan tyhjää tilaa, eikä Miljalla ollut nyt aikaa ruveta etsimään laillista parkkipaikkaa.

			Hän tempaisi rapisevan muovikassin takaistuimelta, suuren olkalaukkunsa lattialta ja pamautti kiireisesti auton oven kiinni. Hän oli jo valmis syöksymään ovelle, kun joutuikin pysähtymään niin äkkiä, että oli lentää selälleen. Hänen pitkä, maata viistävä kaulahuivinsa oli jäänyt oven väliin. Milloinka hän oppisi vetämään sen kokonaan ulos autosta ennen kuin rämäyttäisi oven kiinni?

			Ros-anna oli moittinut häntä huivin takia monta kertaa ja väittänyt, että äiti kompastuu siihen varmasti jonakin päivänä tuhoisin seurauksin. Sinulle käy vielä samalla tavalla kuin Isadoralle, Ros-anna oli pelotellut, eikä Milja Hopea ainakaan sellaista kohtaloa olisi itselleen halunnut. Hän muisti hyvin vanhasta uutisfilmistä, jonka hän oli nähnyt vuosia sitten, kuinka tanssijatar Isadora Dunean oli takertunut huivistaan auton oveen. Auto oli lähtenyt liikkeelle, ja Isadora raukka oli kuristunut kuoliaaksi valkoiseen silkkihuiviinsa.

			Ros-anna oli vaatinut häntä luopumaan kammottavasta villahuivistaan. Sehän voi koska tahansa takertua metron liukuportaisiin, ratikan oveen taikka johonkin muuhun yhtä kamalaan paikkaan, tytär oli ennustanut synkkänä.

			Mutta huivi oli Miljalle tärkeä, eikä hän ei mahtanut mitään sen pituudelle. Sen oli pakko olla pitkä, vaikka se sitten laahasikin hänen perässään pitkin jalkakäytäviä ja keräsi kaiken maailman moskan mukaansa. Milja Hopea oli itse kutonut sen monen värisistä villalangoista. Sen tekemiseen oli mennyt aikaa viikkokaupalla, eikä se ollut vieläkään valmis. Eikä varmasti koskaan tulisikaan. Hän kutoi huivia aina, kun hän pohti uusien maalausten aiheita. Kutominen vapautti aivot ajattelemaan asioita, hän sanoi ja monta hyvää aihetta hän oli keksinytkin, mutta huivista oli tullut tosi pitkä.

			Kun hän mietiskeli uusia taulujaan, hän nappasi keskentekoisen huivin eteisen naulakosta, istuutui nojatuoliin ja vetäisi lankakorin vierelleen. Siitä hän otti summan mutikassa lankakerän, ja kun se loppui, hän nappasi hyppysiinsä hajamielisenä toisen väristä välittämättä. Lanka loppuikin yhtenään, sillä kaikki kerät olivat jämiä ja jääneet jostain tärkeämmästä kuten Ros-annan villatakista taikka piposta taikka vanttuista. Tai sitten Milja oli löytänyt vajaita lankakeriä kirpputoreilta.

			Miljan huivin väreillä ei ollut niin väliä, ja kun ne olivat sikin sokin, siis värit, niin hän uskoi saavansa niistä inspiraation. Inspiraatioita taiteilija tietysti tarvitsikin.

			Ros-anna kyseli tuon tuostakin, että eikö huivi ole jo pian valmis.

			Milja Hopea osoitti huivinsa alkupäätä ja sanoi:

			— Katso nyt, on se jo täältä valmis. Olen solminut siihen hapsutkin.

			Ros-anna tarkasteli huivia. Tosiaan, toisessa päässä oli sinisiä, punaisia ja vihreitä hapsuja, mutta toiseen päähän oli aina vain uusi kerros valmistumassa. Ja jos Milja Hopea sen ehti joskus päätelläkin, niin hän joutui pian taas purkamaan viimeisen kerroksen. Se oli pakko purkaa, kun piti ruveta ajattelemaan uutta sommitelmaa ja uusia värejä uuteen maalaukseen. Mutta aina välillä huivi oli olevinaan valmis.

			Kuten myös nyt, kun Milja juoksi portaat ylös, ja huivi lepatti kirjavana nauhana hänen jäljessään. Milja Hopea ei ehtinyt odottaa hissiä, vaan pinkoi kengän kannat kolisten kasseineen viidenteen kerrokseen. Eikä hän ehtinyt etsiä avainta, vaan rämpytti ovikelloa.

			— Onko se tullut? hän kysyi Ros-annalta. Miljaa pelotti hiukkasen.

			— On täällä sinulle kolme kirjettä! Ros-anna liehutti kädessään kahta ruskeaa ja yhtä suurta, valkoista kirjekuorta. Häntäkin pelotti. Mitä sitten, jos äiti saisi sen apurahan?

			— Anna pian! Milja Hopea hätäili.

			Kahdesta ruskeasta kirjeestä Milja Hopea ei välittänyt lainkaan. Niistä näki heti, että ne olivat laskuja. Hän otti vain valkoisen, Ros-anna sai pitää muut. Hänen kätensä vapisivat, kun hän avasi kirjettä.

			— Mitä tässä sanotaan? Minä en näe mitään. Silmäni ovat sumeat! Ros, lue sinä.

			Ros-anna oli vasta kolmannella luokalla, mutta tietysti hän oli jo ajat sitten oppinut lukemaan sujuvasti, vaikka se oli aluksi ollut kovasti hankalaa. Monet luokkakavereista osasivat lukea jo ennen kouluun tuloa, mutta ei Ros-anna. Häntä se oli harmittanut, mutta äiti oli selittänyt, että Ros-anna oli melkein vuoden nuorempi kuin muut ja että toiset olivat sen takia kehittyneempiä. Ros-annahan oli syntynyt joulukuussa.

			Äidin selitys ei lohduttanut Ros-annaa senkään takia lainkaan, että hän tiesi Mirja-Liisankin osanneen lukea jo ennen kuin meni kouluun. Se ei siis riippunut iästä, Ros-anna päätteli, vaan varmaankin siitä, ettei häntä ollut opetettu lukemaan. Äiti ei kiireiltään ollut ehtinyt, ja isä oli ollut aina poissa.

			Mirja-Liisa sanoi, että hän oli oppinut kaikki jutut, kun oli istunut ison siskonsa vieressä, kun tämä oli lukenut läksyjään. Rosa-annalla ei ollut isoa siskoa eikä edes veljeä. Ja sitä paitsi laskeminen oli ollut hänelle aina helpompaa kuin lukeminen.

			Ros-anna otti kirjeen ja alkoi lukea sitä vaivalloisesti. Koululäksynsä hän luki tankkaamatta. mutta äidin saama kirje oli kovin juhlallista tekstiä. Hän ei ollut tottunut lukemaan sellaista. Myös silmiin kiertyvä vesi haittasi lukemista.

			— ”Teille on myönnetty kuuden kuukauden työskentelyapuraha…”

			Siihen saakka hän ehti Milja Hopean kuunnellessa nyrkit silmillä, mutta kun hän pääsi sanoihin ”myönnetty” ja ”kuuden kuukauden”, Milja ei enää kestänyt. Hän hyppäsi niin korkealle, että hänen päänsä hipaisi keittiön lamppua. Se alkoi heilua yhtä villisti edes takaisin kuin Miljakin.

			— ”Saavu jälleen Roomaan, on siellä hurmaa...”, Milja Hopea loilotti eikä huomannut tyttärensä synkistyvää ilmettä.

			Milja Hopea pyöri ja pyöri ympäri pikkuista keittiötä, pöydän ympäri, tuolien ympäri ja olisi varmasti pyörinyt hellankin ympäri, jos sitä ei olisi kiinnitetty tiukasti seinään. Hän tempaisi kaulahuivin käteensä. Sekin pyöri ja liehui ja aaltoili käärmemäisesti kuin nauha voimistelijatytön ympärillä. Ros-anna katseli äitinsä innostusta. Oli hän tietysti iloinen, että äiti oli saanut apurahansa, mutta mitä hän itse sitten tekisi?

			— Hurraa, hurraa, minä lähden Italiaan! Italiaan! Roomaan ja joka paikkaan! Milja Hopea kiljui täyteen ääneen.

			Ros-anna tuijotti äitiään. Äiti lähtee Italiaan! Mihin äiti aikoi hänet laittaa? Vai ottaisiko mukaan? Vau! Hän innostui itsekin.

			— Me lähdemme Italiaan! Hurraa! Ros-annakin alkoi hypellä hurjana.

			Milja Hopea seisahtui siihen paikkaan. Huivikäsi jäi ylös, ja toinen jalka pysähtyi ilmaan kesken hyppyaskeleen. Kattoa riehakkaasti hiponut huivi valui alakuloisena lattialle. Ros-annaa nauratti. Äiti oli kuin koululaiset jumppatunnilla, kun opettaja yhtäkkiä lopetti tamburiiniin paukuttamisen merkiksi siitä, että kaikkien oli pysähdyttävä juuri siihen asentoon, missä sattui sillä hetkellä olemaan.

			— Mitä sinä sanot?

			— Että me lähdemme Italiaan! Ihanaa! Rosanna julisti posket punaisina.

			— Emme me, vaan minä, Milja Hopea oikaisi tytärtään.

			— Mutta mitä minä sitten? Ros-annan suu alkoi väristä, suupielet kääntyivät alas, eikä itku ollut kaukana. Hän lysähti tuolille istumaan.

			— Lapsikulta, ethän sinä voi lähteä minnekään. Sinun pitää mennä kouluun. Milja Hopea tempaisi tytön syliinsä. Hän ei ollut huomannut apurahaa anoessaan ollenkaan, että hänellä oli pieni tytär, vaikka kyseinen tytär oli jo silloin yrittänyt muistuttaa häntä olemassaolostaan. Milja Hopea oli unohtanut Rosannan täysin. Hän unohti asioita muutenkin kovin helposti. Ja ainakin silloin, kun hän maalasi, kun hänellä oli inspiraatio päällä, niin kuin hän itse sanoi. Silloin hän unohti suurin piirtein kaiken.

			Ros-anna ajatteli toiveikkaasti, että ehkä hän unohtaisi myös sen, että Ros-annan piti mennä kouluun, ja pakkaisi hänet johonkin matkalaukkuunsa ja ottaisi mukaan. Eihän äiti voinut jättää häntä kotiin yksikään. Hän oli siihen vielä liian pieni, vaikka hän olikin toimekas ja aikaansaava tyttö, kuten hän oli kuullut Lindroosin tädin sanovan äidille.

			Lindroosin täti asui samassa kerroksessa kuin Ros-annakin, ja Ros-anna kävi usein tädin puolesta kaupassa. Tädillä oli niin huonot jalat, ettei hän uskaltanut ainakaan talvisaikaan lähteä liukastelemaan kaduille kauppakassien kanssa. Hän oli aina kuitenkin hyvin hieno, vaikkei ulos aikonutkaan. Hänen huulensa olivat punatut ja hänen ympärillään pöllysi puuteripilvi. Ja kun hän joskus meni teatteriin tai hattukauppaan, hän käytti hopeapäistä kävelykeppiä. Kävelykeppi ja kauppakassit eivät sopineet yhteen. Uuden hatun sentään saattoi panna päähänsä jo muotiliikkeessä, mutta painavaa ruokakassia oli vaikea kantaa.

			Ros-anna oli huomannut, että Lindroosin täti rakasti hattuja, joissa oli kesällä kukkasia ja talvella hauskasti keinuvia paratiisilinnun tai riikinkukon sulkia. Hän oli aika eriskummallinen ihminen ikäisekseen. Niin sanoi Milja Hopeakin.

			— Ros-kulta, me tietysti etsimme sinulle hoitopaikan. Tässä on vielä aikaa. Lähden vasta maaliskuussa... tai huhtikuussa. Silloin kevät on Italiassa kauneimmillaan. Milja Hopea unohti ongelmat ja pysähtyi taas unelmoimaan Italian keväästä.

			Hän tanssahteli ruokapöydän ympäri ja hyräili vanhaa laulua, jonka Ros-anna oli pitkin syksyä kuullut jo monta kertaa ja oppinut rallattamaan itsekin: ”Three coins in the fountain.” Se oli suomeksi ”Kolme kolikkoa lähteessä”.

			Äiti oli selittänyt hänelle, että Roomassa oli ikivanha suihkulähde, johon jokainen matkailija heitti kolikon. Kaikki nimittäin uskoivat, että se oli tehokas taikatemppu, joka takaisi uuden matkan Roomaan. Se oli tietysti taikauskoa, mutta niin kaikki kuitenkin tekivät varmuuden vuoksi, etteivät menettäisi toista mahdollisuutta käydä Roomassa. Oli Milja Hopeakin joskus nuorena käynyt pudottamassa sinne kolikkonsa. Hän muisteli sitä haaveellisena, muttei kertonut enempää.

			— Ros, oletko jo lukenut läksysi? Milja Hopea kysyi yhtäkkiä, vaikka Ros-anna näki hänen silmistään, ettei hän lainkaan ajatellut tyttärensä läksyjä.

			Hänen ajatuksensa olivat jo kaukana.

			— Melkein kaikki, Ros-anna vastasi.

			Hänen poskelleen pyörähti pikkuinen kyynel. Äiti oli taas unohtanut hänet. Äiti pystytti jo maalaustelinettään loistavan auringon alla kaukana Roomassa. Mutta osaisi Ros-annakin unohtaa asioita. Nyt tässä silmänräpäyksessä hän unohtaisi läksynsä eikä hän lukisi niitä koskaan enää. Läksyistä oli kaikkein helpointa aloittaa. Harmi vain, että hän oli ehtinyt lukea seuraavan päivän läksyistä jo melkein kaikki. Onneksi laskut olivat sentään vielä laskematta.

			— Missähän minun matkalaukkuni on? Milja Hopea mietti ääneen.

			— Ullakkokomerossa, tietysti, Ros-anna vastasi.

			— Niin tietysti, Milja Hopea toisti. — Mutta olkoon siellä vielä. Niillä ei ole kiire... on paljon muu... ehtii ne hakea.

			— Mitä minä teen, kun sinä lähdet? Ros-anna kysyi. Hänen suupielensä värähtelivät, vaikka hän yritti parhaansa mukaan peittää sen.

			— Sitä meidän pitääkin miettiä.

			Ei Ros-annan tekemisissä ja olemisissa muuten olisi ollut mitään ongelmaa, mutta kun Milja Hopea oli yksinhuoltaja. Ros-anna oli vanhempiensa eron jälkeen tavannut isäänsä ja tämän uutta perhettä aika usein, mutta nyt isä oli niin kaukana, että hänestä ei ollut Ros-annalle mitään hyötyä. Ja kun hän oli vienyt uuden perheensäkin mukanaan, Ros-anna ei voinut majoittua Marketan ja pikku kaksosten luoksekaan. Ennen heidän Kiinan-matkaansa hän oli viettänyt isän uudessa kodissa melkein joka toisen viikonlopun. Nyt se ei käynyt päinsä, ja hänellä oli jo kova ikävä Niinaa ja Nikoa.

			Isoäidinkään luokse hän ei voinut mennä, koska tämä asui kaukana Raumalla, eikä isoäiti taas voinut muuttaa Helsinkiin kaikkine kissoineen ja koirineen. Fammu taas oli niin vanha, ettei häntä käynyt kiusaaminen pienillä lapsilla, Milja Hopea tuumi.

			— Kyllä me jotain keksimme, Milja Hopea sanoi ja sipaisi tyttärensä vaaleita hiuksia ja lähti hyräillen katselemaan kaapeistaan, minkälaisia kesävaatteita niihin oli kertynyt.

			Ros-anna mutristi suutaan ja lähti omaan huoneeseensa unohtamaan matematiikan tehtävänsä. Se onnistui hyvin. Hänellä oli muutenkin paljon miettimistä.

			Hänen piti keksiä, mitä hän, tekisi koko lopun lukuvuotta. Joulu olisi pian, mutta keväästä tulisi pitkä. Jospa hän lähettäisi isälle Kiinaan tekstarin ja kysyisi, voisiko hän tulla sinne. Mitä äiti siitä sanoisi? Isälle täytyi joka tapauksessa kertoa, äidin suunnitelmista ja siitä, kuinka hylätyksi Ros-anna tunsi itsensä.

		

	
		
			4. Ros-annalle järjestyy hoitopaikka

			— Herätys! Milja Hopea huuteli aamuvarhaisella Ros-annan huoneen ovella. — Aamupala on valmiina.

			Ros-anna hieraisi silmiään hämmästyneenä. Oliko äiti todella laittanut hänelle aamupalan? Yleensä Ros-anna teki aamupalansa itse ja keitti kahvit äidilleen, kun tämä oli tuhertanut maalauksensa ääressä myöhäiseen yöhön. Usein Milja Hopea jäi nukkumaankin sen jälkeen, kun Ros-anna oli jo lähtenyt kouluun. Aamupalaihmettä täytyi mennä katsomaan, Ros-anna päätti ja tallusteli keittiöön silmät sikkuralla.

			Pöydälle oli tosiaan katettu viilipurkki ja mansikkahilloa. Kaakaokuppi höyrysi kuumana, ja välipalaksi kouluun tarkoitetut voileivätkin olivat sievästi kelmuun pakattuina odottamassa laukkuun sujauttamista. Vihreä salaatinlehti kurkisteli leipien välissä. Mikä äitiä oikein vaivasi, Ros-anna ihmetteli, mutta muisti saman tien, että äitihän oli saanut apurahan ja oli varmasti sen takia niin pirteä ja iloinen. Laulaa lurittelikin sanomalehtensä takana.

			Kyllä kai äidin kelpaa olla iloinen! Mutta entä Ros-anna? Mitä iloa hänelle on siitä, että äiti lähtee Italiaan ja jättää ainoan lapsensa oman onnensa nojaan?

			— Kultaseni, miksi olet suu mutkalla? Milja Hopea ihmetteli.

			— Enpäs ole! Ros-anna väitti.

			— Olethan sinä.

			— Minäpäs nauran, etkö näe? Tytär väänsi suupielensä oikein päin, mutta ei hänen naurunsa kovin kummoinen ollut.

			— No niinhän sinä nauratkin. Milja Hopean olo helpottui kuitenkin heti. — Minä alan tänään kuulostella sinulle hoitopaikkaa. Mummun luo et voi lähteä, kun sinun pitää olla koulussa eikä koulun vaihtaminen muutamaksi kuukaudeksi, maaliskuusta toukokuuhun, tule kysymykseen. Voi, voi, kun se mummukin asuu Raumalla asti. Et sinä voi muuttaa sinne.

			— Jos minä kysyisin isältä. Menisin sinne, Ros-anna ehdotti.

			— Minne ihmeeseen? Kiinanko? Sehän on vielä kauempana kuin Rauma!

			— Sama kai se, olenko vähän kaukana vai paljon kauempana.

			— Se nyt ei ainakaan käy päinsä. Jotain muuta pitää keksiä.

			Milja Hopea pohti asiaa niin ankarasti, että hänen poskensa alkoivat kuumottaa, mutta siitä ei ollut hyötyä.

			— Kyllä minä vielä keksin. Eihän tässä ole mikään kiire, maaliskuuhun on pitkä aika, hän lohdutti enemmän itseään kuin Ros-annaa.

			— Ehditkö saada rahat jo maaliskuuksi? Rosanna säikähti. Hänen mielestään siihen oli liian lyhyt aika. Sitä paitsi hän oli lukenut Miljan kirjeestä, että rahat jaetaan vasta myöhemmin keväällä. — Et kai niitä vielä maaliskuussa saa?

			— En saa, mutta maalaan pari taulua ja myyn ne, ja on minulla vähän säästössäkin. Pärjään sillä aluksi. Milja Hopea oli laskenut rahansa tarkkaan. — Mutta nyt sinun pitää lähteä kouluun, ettet myöhästy!

			Koulussa Ros-anna kertoi Millalle, että hän olisi kohta koditon. Tai oikeammin, olisi hänellä koti, muttei äitiä, kun äiti lähtisi Italiaan maaliskuussa.

			— Sinähän tulet meille! Milla innostui.

			— Se olisi hauskaa, mutten varmaankaan voi. Teidän äidillä on kyllä työtä tarpeeksi ilman minuakin.

			Millan kotona oli neljä lasta, ja Milla oli heistä kaikkein vanhin. Lisäksi Millan koti oli vain kolmen huoneen suuruinen, eikä Millan ja hänen siskojensa huoneeseen varmaankaan mahtuisi ylimääräistä nukkujaa. Millan veli oli vielä niin pikkuinen, että hän nukkui pinnasängyssä isän ja äidin makuuhuoneessa. Kamalan ahdasta Millalla oli. Sitä paitsi Milla valitti usein, että heillä oli aina niin kamala meteli, ettei koskaan saanut lukea läksyjä rauhassa.

			— Minä kysyn meidän äidiltä, Milla kuitenkin touhusi innoissaan.

			Milla päätti kysyä heti. Hän kaivoi laukustaan vaaleanpunaisen kännykkänsä, vaikka koulun kello oli jo soinut, eikä silloin enää olisi ollut lupa soitella minnekään. Millan äiti vastasi nopeasti, sillä hän pelästyi, että jotain kauheaa oli tapahtunut. Milla oli sanonut, ettei hän saanut soittaa minnekään, jos ei ollut pakottava tilanne, mutta tämä, jos mikä, oli sellainen.

			Milla selitti asian. Ros-anna kuuli selvästi, että Millan äiti sanoi, ettei asiaa voitu päättää ihan noin vain. Sitä täytyi miettiä ja täytyi keskustella Ros-annankin äidin kanssa.

			— Puhellaan tarkemmin, kun tulet koulusta, Millan äiti lupasi.

			Kun Ros-anna tuli koulusta kotiin, Milja Hopea huuteli jo porraskäytävään, että ongelma oli ratkaistu.

			— Lindroosin täti lupasi ottaa sinut! Ja se on niin kätevää, kun oma koti on ihan seinän takana, ja kyllä sinä nyt pari kuukautta pärjäät tädin kanssa, kun te muutenkin olette tulleet niin hyvin toimeen keskenänne, Milja Hopea vakuutti tyttärelleen.

			Ros-annasta tuntui kuitenkin, että äiti yritti puolustella itseään, kun oli valmis sillä tavalla hylkäämään lapsensa.

			— Minä voisin sitten asua ihan yhtä hyvin kotona, Ros-anna ehdotti.

			— Se ei käy päinsä. Minä olen vuokrannut tämän yhdelle tuttavalle, joka tulee tekemään töitä Helsinkiin vähäksi aikaa. Sanoin kyllä, että antaa sinun huoneesi olla rauhassa. Jos tarvitset sieltä jotakin, voit käydä hakemassa, mutta et omalla avaimella, vaan sinun täytyy soittaa ovikelloa.

			Ros-annaa suututti. Hän meni suoraa päätä huoneeseensa ja paiskasi oven kiinni perässään. Mitä sellainen oli, ettei pääsisi omaan huoneeseensa, milloin tahtoi. Ja mitä äiti menee puhumaan Lindroosin tädin kanssa Ros-annasta. Hänen olisi pitänyt kysyä ensin Ros-annan mielipidettä. Miten niin nuori ihminen tulee toimeen niin vanhan ihmisen kanssa niin kauan?

			Ros-anna huusi oven läpi äidilleen, että hänen täytyi miettiä asiaa, ja selitti saman tien, että Milla oli ehdottanut, että hän menisi Millalle. Sitäkin täytyi miettiä rauhassa. Milja Hopea yritti rauhoitella tytärtään, mutta Ros-anna ei ollut kuulevinaan, vaan istuutui sängynreunalle miettimään kohtaloaan.

			Illalla opettaja soitti Milja Hopealle. Hän ihmetteli, mitä Ros-annalle oli tapahtunut, kun tyttö oli ollut hajamielinen koko päivän eikä ollut osallistunut opetukseen lainkaan. Opettajan mielestä Ros-anna oli aina muulloin hyvin aktiivinen ja osasi läksynsä, mutta nyt osa hänen kotitehtävistäänkin oli ollut tekemättä. Eikä hän ollut myöskään vastannut opettajalle, kun tämä oli yrittänyt ottaa selvää, mistä oikein oli kysymys. Hän oli oikeastaan aika epäkohteliaasti tiuskaissut, että kotiasioita.

			— Minä olin ehkä liian tiukka, harmittaa oikein. Tyttö vaikutti selvästi ahdistuneelta. Olisi minun pitänyt puhua hänelle vähän leppeämmin, opettaja katui.

			Milja Hopea rauhoitteli opettajaa ja sanoi, ettei Ros-anna ainakaan sanonut kokeneensa mitään pahaa. Ei hän ollut edes maininnut puhuttelusta. Milja Hopea sanoi menevänsä heti juttelemaan tyttärensä kanssa, vaikka, kuten hän huomautti opettajalle, hän kyllä arvaa, mistä sellainen käytös johtui. Hän lupasi soittaa kouluun heti seuraavana päivänä.

			Milja Hopea koputti varovaisesti Ros-annan oveen. Sisältä kuului vähäinen ynähdys, josta Milja Hopea päätteli, että Ros-anna kutsui hänet huoneeseensa. Hän singahti suoraan Ros-annan viereen sängylle, ja selitti, että opettaja oli soittanut.

			— Ros, mitä koulussa oikein tapahtui?

			Ros-anna katsoi häntä silmät suurina. — Ei siellä mitään tapahtunut, hän sanoi.

			— Kai siellä jotain. Eivät opettajat turhaan soittele oppilaiden koteihin.

			— Se on sitä koulun ja kodin yhteistyötä, Rosaanna arveli. — Se on nykyään hyvin tärkeää.

			— Mutta kun opettaja sanoi, että sinun läksysi olivat jääneet tekemättä.

			— Ai niin. Minä unohdin ne, Ros-anna sanoi ja tuijotti tiukasti äitiään silmiin. Häntä harmitti. Ei unohtaminen ollutkaan kivaa. Itse siitä vain sai kärsiä. Paitsi tietysti aikuiset. Kun he unohtivat jotain, niin lapset siitäkin joutuivat kärsimään.

			— Mitenkäs sinusta niin hajamielinen on tullut? Milja Hopea ihmetteli.

			— Oli niin paljon muuta ajateltavaa. Ros-anna kiemurteli. Ei hän halunnut sanoa, että se johtui yksinkertaisesti siitä, että äiti oli saanut apurahan ja oli jättämässä ainoan lapsensa yksin maailmaan. Siltä se tuntui, vaikka Ros-anna tiesi äidin huolehtivan hänestä.

			— Kuules nyt, Ros-kulta. Minä olen ajatellut, että kun sinä teet kaikki kotitehtäväsi huolella ja olet kiltti Lindroosin tädille ja autat häntä ja olet muutenkin hänelle seurana, sillä hän on kovin yksinäinen ihminen, niin saat tulla minun luokseni Italiaan koko kesälomaksi. Ja syksyllä me tulemme sieltä yhdessä kotiin. Mitä sanot? Kun minä matkustan sinne, koulua on jäljellä vain pari kolme kuukautta. Kyllä ne kuukaudet kuluvat nopeasti, saat nähdä.

			Ros-anna ei ollut asiasta niinkään varma. — Äiti, tiedätkö, mikä on ekologinen jalanjälki? hän vaihtoi puheenaihetta.

			— Miten niin? Tietysti tiedän. Mistä se nyt mieleesi juolahti.

			— Kun koulussa puhuttiin...

			— Jaaha, mitä siellä puhuttiin? Milja Hopea arvasi, mihin Ros-anna pyrki.

			Siitä vain, miten suuri suomalaisten jalanjälki on, kun sitä vertaa vaikka intialaisten tai afrikkalaisten jalanjälkeen. Kuinka kauhean paljon me tuhlaamme maapallon vähiä luonnonvaroja ja saastutamme ilmastoa teoillamme. Tiesitkö sinä, miten valtavaa tuhlausta on matkustaa lentokoneella? Ja miten paljon arvokkaampaa olisi, jos kaikki pysyisivät aloillaan eivätkä lentelisi huvin vuoksi sinne ja tänne?

			— Sinuako nyt yhtäkkiä hirvittää, että minä kasvatan maapallon taakkaa yhdellä lennolla Italiaan? Milja Hopea loukkaantui.

			— Ja takaisin.

			— Ros-anna Hopea, tiedät hyvin, että minä, että me molemmat yritämme pitää jalanjälkemme niin pieninä kuin mahdollista. Me huolehdimme siitä joka ikinen päivä. Tule, mennään!

			Milja Hopea johdatti vastaan pyristelevän tyttärensä keittiöön ja kiskaisi kiukuissaan roskakaapin oven auki.

			— Katso tänne! Täällä on neljä roskaämpäriä. Sinä tiedät, mihin pistetään biojätteet, minne sekalaiset, mihin lasit tai muovit. Sitten meillä on paperikeräyslaatikko eteisessä. Minä ostan vaatteita kirpparilta, sinullekin, ja kaikki nuo villalangatkin ovat sieltä. Milja Hopea osoitti nurkassa lojuvaa, läpinäkyvää muovipussia, jossa häämötti monenkirjavaa lankakerää. — Eikö se riitä?

			— Unohdit sanoa, että me syömme vain kotimaisia ruokia, jos mahdollista, emmekä eineksiä koskaan, vaikka se voisi olla aika ekologista.

			— Sanottiinko koulussa, että valmisruoka on ekologista?

			— Sillä tavalla on, kun sitä tehdään suuria määriä yhtä aikaa, mutta siinä on sitten muuta vikaa. Opettaja sanoi, että einekset ovat epäterveellisiä, kun niissä on liikaa suolaa ja vääränlaista rasvaa. Tai sitten kamalasti sokeria tai muuta makeutusainetta. Ja niitä E-aineita.

			— Oletko vielä sitä mieltä, että me emme yritä parastamme? Että me, tai oikeastaan minä, kasvatan jalanjälkeäni liikaa? Eikö tässä ole tarpeeksi? Pitäisikö minun jäädä kotiin sen takia, että koulussa sanottiin maapallolle olevan liikaa, kun minä lennän Roomaan? Milja Hopeaa kiukutti. — Yritätkö sinä saada minut jäämään kotiin?

			— Äiti, älä nyt. Voithan sinä mennä, vaikka lentäminen saastuttaa kamalasti.

			— Pitäisikö minun sitten mennä laivalla ja junalla? Niiden kaikkien pakaasien kanssa? Matkalaukkujen, maalaustarvikkeiden? En minä saisi niitä ikinä perille. Ja lentokoneella sinäkin tulet sinne kesällä, vaikka jalanjäljet kuinka kasvaisivat. Eikä se ole minulle mikään huvimatka. Se on työmatka. Menen maalauskurssille ja teen ainakin kymmenen kuvaa, enemmänkin, Milja Hopea julisti pontevasti.

			Tietysti Ros-annakin ymmärsi, että se oli työmatka. Ja hän ymmärsi senkin, ettei ollut helppo matkustaa Italiaan laivalla ja junalla. Niin kuin ei oikein mihinkään muuallekaan. Paitsi Ruotsiin ja Viroon.

